Massiv misnøye etter «We Love The 90's»-konserten
«Her må det gjøres noe ellers kan folk dø. Ikke noe sikkerhet og masse fulle folk» skriver en VG-tipser som valgte å reise hjem lenge før «We Love The 90's»-konserten var over. VG skrev lørdag kveld om innslipsskaos og amper stemning før konsertstart i Valhall Arena. Mange har reagert og sendt inn meldinger til VG, andre kontaktet politiet og brannvesen - og det er også opprettet en egen side på facebook for de som krever inngangspengene tilbake. – Vi ønsker ikke å kommentere dette nå, men kommer med en pressemelding mandag, sier «We Love The 90s»-arrangør Thomas Borgvang til VG.«Det absolutt ikke bare innslippet som var problemet! Når man først hadde kommet inn så var det nesten umulig å komme ut. Man måtte bryte seg vei ut. Dette var uforsvarlig. Jeg vil ikke vite hva som hadde skjedd om det hadde begynt å brenne» skriver en VG-leser. Linda Stenslette var tilstede på konserten lørdag kveld, skriver i en mail til VG om blant annet stupfulle og rusede tilskuere, for dårlige sanitærforhold og ingen veskekontroll. – Det stod folk ved siden av meg og røkte noe som absolutt ikke var røyk, skriver Stenslette.Facebook-siden for de som krever inngangspengene tilbake talte søndag ettermiddag over 450 medlemmer. Der var det ingen som hadde noe pent å si om arrangøren eller arrangementet. – Vi synes dette var et fantastisk arrangement, hvor stemningen var på topp og alle koste seg, sier Borgvang. – Det harmonerer dårlig med de reaksjonene VG har fått? – Det har jeg som sagt ingen kommentar til, men vi kommer med en pressemelding på mandag, avslutter Thomas Borgvang. Borgvang fortalte til VG lørdag kveld at det var solgt 13.486 billetter til konserten, og at de hadde tillatelse til å selge 13.500 billetter. Ifølge ham var det brann- og redningsetaten som krevde midlertidig stopp i innslippet, og som igjen som førte til de lange køene.– Det ble ikke meldt om skader og vi har ikke fått inn noen anmeldelser, og derfor vil vi ikke følge opp dette ytterligere. Vi har fått med oss at det var mange misfornøyde publikummere, men dette er noe som arrangørene må ta seg av, sier operasjonsleder ved Oslo-politiet, Tor Jøkling. Jøkling sier at politiet rykket ut i går etter at de hadde fått meldinger fra publikum som syntes det var kaotiske tilstander ved innslippet til arenaen. – Da politiet kom dit kunne de bekrefte at det var tilløp til kaos og mye trykk på innslippslukene, da en større mengde folk kom inn samtidig. – Det ble håndtert forholdsvis raskt, og vi fikk kontroll over situasjonen. At det var mange misfornøyde kunder får så være, dette ligger på arrangøren.
Det hjalp ikke med nittitallshelter som Shaggy, Scooter, E-type og Solid Base i Valhall Arena lørdag kveld. En massiv misnøye har utløst sterke reaksjoner blant skuffede tilhørere.